Ossian Elgström
Store norske leksikon,Kunst og estetikk,Bildende kunst,Samtidskunst,Internasjonale tegnekunstnere
Ossian Elgström var en svensk karikaturtegner, forfatter, illustratør og etnolog. Han forsket på og ga ut bøker og bildeserier om levesett og myter hos det arktiske folk. Videre tegnet han for datidens vittighetsblader, var bokillustratør for andre forfattere og ga ut egne barnebøker, noveller og bildeserier med tema fra norrøn saga.
Bakgrunn Elgström avsluttet en ingeniørutdannelse i 1905. Fra 1906–1907 studerte han ved kunstakademiet i Stockholm 1906–1907 og gikk deretter i lære hos kunstnerne Kristian Zahrtmann 1907 og Christian Krohg i Paris 1908. Han begynte sin kunstneriske karriere som karikaturtegner i vittighetsbladene Strix, Söndagsnisse og Puck. Innsamlingsarbeid Mellom 1913 og 1928 foretok han studiereiser i Lappland, han var i Grønland 1915 og i Sibir 1917. På disse reisene samlet han inn et verdifullt etnografisk og folkloristisk materiale for Nordiska Museet. Han ga også ut funnene sine i Lapska myther (1914), Lappalaiset (1919), Människor och andar (1921) og Karesuando-lapparna (1922). Øvrig produksjon Hans bildeserier med temaer fra norrøn saga og myteverden, slike som Eirik Raude-serien (1926–30), Eddasviten (1926–36, i bokform 1938) og Ragnarök (1938–40), er preget av en overstrømmende, ofte vill fantasirikdom og grotesk humor. Blant hans 29 bøker finnes også barnebøker, deriblant den populære Boken om Pigan Karlsson (1929). Familie Han var bror av forfatteren og kunstneren Anna Lenah Elgström. Les mer i Store norske leksikon illustratør karikatur